ครม.ไม่ปลื้มกรอบเงินเฟ้อ
กลัวประชาชนคิดว่าเงินเฟ้อสูงตีกลับคลังธปท.ไปทำมาใหม่
28 ธ.ค. 2554

กลัวประชาชนคิดว่าเงินเฟ้อสูงตีกลับคลังธปท.ไปทำมาใหม่
ครม.ตีกลับกรอบเป้าหมายเงินเฟ้อปี 2555 ให้กลับไปทำเสนอมาใหม่ 
นายธีระชัย ภูวนาถนรานุบาล รมว.คลัง เปิดเผยว่า ในที่ประชุมคณะรัฐมนตรี (ครม.) ยังไม่ได้อนุมัติเป้าหมายเงินเฟ้อใหม่ตามที่ได้มีการเสนอ โดย นายกิตติรัตน์ ณ ระนอง รองนายกรัฐมนตรีและ รมว.พาณิชย์ 
นายธีระชัย กล่าวว่า ครม.เป็นกังวลว่า การกำหนดเป้าหมายเงินเฟ้อใหม่ให้เป็นเงินเฟ้อทั่วไปในระดับ 3% บวกลบ 1.5% นั้น จะทำให้เกิดการเข้าใจผิดว่ารัฐบาลต้องการกำหนดเป้าหมายเงินเฟ้อที่สูงขึ้น 
ดังนั้น ครม.จึงมอบหมายให้มีการหารือในเรื่องนี้ระหว่างนายกิตติรัตน์ กระทรวงการคลัง ธนาคารแห่งประเทศไทย (ธปท.) และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เพื่อทบทวนข้อเสนอดังกล่าวอีกครั้ง 
ทั้งนี้ ตามกฎหมายต้องประกาศเป้าหมายเงินเฟ้อในทุกเดือน ธ.ค.ของทุกปี ซึ่งในปีนี้เมื่อยังไม่สามารถประกาศได้ ก็ให้ใช้กรอบเดิมที่กำหนดเป้าหมายเงินเฟ้อพื้นฐานไว้ที่ 0.53% ไปก่อน ซึ่งกรอบเงินเฟ้อดังกล่าวใช้มาตั้งแต่ปี 2542 
นอกจากนี้ เท่าที่หารือกับ ธปท.อยากให้การปรับเปลี่ยนใหม่ เพื่อไม่ให้ ธปท.กังวลจนเกินไป ว่าเงินเฟ้อจะทะลุเป้าหมายและต้องการให้การควบคุมเงินเฟ้อเป็นที่น่าเชื่อถือ 
อย่างไรก็ดี คณะกรรมการนโยบายการเงิน (กนง.) เสนอแนวทางมา 3 ข้อ คือ 1.เปลี่ยนเป้าหมายจากเงินเฟ้อพื้นฐานเป็นเงินเฟ้อทั่วไป เพราะเวลานี้เหลือ 2 ประเทศที่ใช้เป้าหมายเงินเฟ้อพื้นฐาน เพราะประเทศส่วนใหญ่เปลี่ยนมาใช้เป้าหมายเงินเฟ้อทั่วไปหมดแล้ว 
2.เสนอให้ใช้เป้าหมายเงินเฟ้อเป็นรายปีแทนการใช้รายไตรมาส เพื่อไม่ให้ กนง.รีบเร่งขึ้นดอกเบี้ยมากเกินไป และ 3.กำหนดค่ากลางเป็นจุดแทนที่จะกำหนดเป็นกรอบเป้าหมาย
นายนิพนธ์ พัวพงศกร ประธานสถาบันวิจัยเพื่อการพัฒนาประเทศไทย (ทีดีอาร์ไอ) กล่าวว่า รัฐบาลเป็นผู้กำหนดเป้าหมายในการทำงานของ ธปท. ฉะนั้นการที่ ครม.จะตีกลับกรอบเงินเฟ้อที่กระทรวงการคลังและ ธปท.จัดทำร่วมกันก็มีสิทธิที่จะดำเนินการ 
กรอบเงินเฟ้อนี้เป็นตัวกำหนดนโยบายใหญ่ว่ารัฐบาลต้องการให้ดำเนินนโยบายการเงินอย่างไร เป็นการกำหนดวัตถุประสงค์ แต่ในวิธีการทำงานแล้วคงเข้าไปแทรกแซงการทำงานของ กนง. ไม่ได้
นายไพบูลย์ กิตติศรีกังวาน ผู้ช่วยผู้ว่าการ ธปท. สายนโยบายสถาบันการเงิน กล่าวถึงกรอบเป้าหมายเงินเฟ้อในปี 2555 ว่า ได้มีการปรับเปลี่ยนจากการใช้กรอบเงินเฟ้อพื้นฐาน เป็นการตั้งเป้าหมายเป็นอัตราเงินเฟ้อทั่วไปแทนเป็นปีแรก หลังจากที่ใช้อัตราเงินเฟ้อพื้นฐานมาตั้งแต่เริ่มใช้การดำเนินนโยบายการเงินภายใต้กรอบเงินเฟ้อ โดยในปี 2555 นี้ ธปท.ได้ตั้งเป้าเงินเฟ้อที่ กนง. จะต้องดูแลไว้ที่ 3% บวกลบ 1.5% หรือเป็นช่วงระหว่าง 1.54.5%
“การเปลี่ยนกรอบเป้าหมายเงินเฟ้อจากเงินเฟ้อพื้นฐานเป็นเงินเฟ้อทั่วไปนั้น เนื่องจากอยากจะให้สะท้อนราคาที่ผู้บริโภคได้รับจริง และเห็นว่าประชาชนมีความเข้าใจในตัวอัตราเงินเฟ้อทั่วไปมากกว่าเงินเฟ้อพื้นฐาน แต่ไม่ได้หมายความว่า ธปท.ต้องการส่งสัญญาณที่จะผ่อนคลายนโยบายการเงินลง แม้ว่ากรอบที่กว้างขึ้นเป็นการชดเชยความผันผวนในด้านอุปทาน เช่น ราคาน้ำมัน หรือราคาสินค้าโภคภัณฑ์ในตลาดโลกที่มีความผันผวนสูงและขึ้นลงรวดเร็ว”